ಬಂದರಿನ ಮೇಲೆ ಮೇಲೆಯೇ ಕಣ್ಣಿಟ್ಟು ಏಕಾಗ್ರತೆಯಿಂದ ದಾಳಿಯನ್ನು ರೂಪಿಸುತ್ತಿದ್ದ ಜರ್ಮನಿ ಸೈನ್ಯದ ಕುರಿತು ಸಾಕಷ್ಟು ಮನ್ಸೂಚನೆಗಳನ್ನು ಪಡೆದಿದ್ದ ಸೋವಿಯತ್‌ ಸೈನ್ಯ ನಗರದ ಉಗ್ರಾಣ, ದನಕರುಗಳು ಹಾಗೂ ರೈಲು ರಸ್ತೆಗಳನ್ನು ಅಕ್ಷರಶಃ ವೋಲ್ಗಾ ಅಕ್ಕ ಪಕ್ಕ ಗುಡ್ಡೆ ಹಾಕಿಕೊಂಡಿತ್ತು. ಈ “ಕೊಯ್ಲು ವಿಜಯ” ಜರ್ಮನಿಯ ಸೈನ್ಯ ಆಕ್ರಮಣಗೈಯುವುದಕ್ಕಿಂತ ಸಾಕಷ್ಟು ಮುಂಚಿತವಾಗಿಯೇ ನಗರದಲ್ಲಿ ಆಹಾರದ ಅಭಾವವನ್ನು ಸೃಷ್ಟಿಸಿತ್ತು. ಆದರೂ ಕೆಲವು ಕಾರ್ಖಾನೆಗಳಲ್ಲಿ ಉತ್ಪಾದನೆ ಮೊದಲಿನಂತೆಯೇ ನಡೆಯುತ್ತಿತ್ತು, ಅದರಲ್ಲೂ ಮುಖ್ಯವಾಗಿ T-34 ಟ್ಯಾಂಕ್‌ಗಳನ್ನು ನಿರ್ಮಿಸುವ ಕಾರ್ಖಾನೆ ಎಡೆಬಿಡದೇ ಕಾರ್ಯನಿರ್ವಹಿಸುತ್ತಿತ್ತು. ಜರ್ಮನಿಯ ಸೇನೆ ನಗರವನ್ನು ಎಡತಾಕುವ ಮೊದಲು ಲುಫ್ಟ್‌‌ವಫೆ ವಿಮಾನ ನಗರಕ್ಕೆ ಸಾಮಾನು ಸರಂಜಾಮು ಪೂರೈಸುತ್ತಾ ಜೀವನಾಡಿಯಂತೆ ಕಾರ್ಯನಿರ್ವಹಿಸುತ್ತಿದ್ದ ವೋಲ್ಗಾ ನದಿಯ ಮೇಲೆ ದಾಳಿ ಮಾಡಿತು. ಈ ದಾಳಿಯ ದೆಸೆಯಿಂದಾಗಿ ಜುಲೈ 25 ರಿಂದ 31ರ ಒಳಗೆ ಸೋವಿಯತ್‌ಗೆ ಸೇರಿದ ಕನಿಷ್ಠ 32‌ ಹಡಗುಗಳು ಮುಳುಗಿದವು. ಇನ್ನುಳಿದ 9 ಹಡಗುಗಳು ಹಾನಿಗೊಳಗಾದವು.

ಜನರಲ್‌ಒಬರ್ಸ್ಟ ವೊಲ್‌ಫ್ರಾಮ್‌ ವೊ ರಿಚತೊಫನ್‌‌ ಅವರ "ಲುಫ್ಟ್‌ಲೊಟ್ಟ್" ‌‌ 4 ವಿಮಾನ ನಗರದ ಮೇಲೆ ಬಾಂಬುಗಳ ಸುರಿಮಳೆಗೈಯುವ ಮೂಲಕ ಯುದ್ಧಕ್ಕೆ ಮುನ್ನುಡಿ ಬರೆಯಿತು. 1942ರ ಬೇಸಿಗೆ ಹಾಗೂ ವಸಂತಕಾಲದಲ್ಲಿ ನಡೆದ ಈ ದಾಳಿಯನ್ನು ಜಗತ್ತಿನ ಅತ್ಯಂತ ಪರಿಣಾಮಕಾರಿ ವಾಯುದಾಳಿ ಎಂದೇ ಪರಿಗಣಿಸಲಾಗುತ್ತದೆ. ಸುಮಾರು ಒಂದು ಸಾವಿರಕ್ಕೂ ಹೆಚ್ಚಿನ ಬಾಂಬುಗಳನ್ನು ಸ್ಟ್ಯಾಲಿನ್‌ಗ್ರಾಡ್‌‌ ಮೇಲೆ ಸುರಿಯಲಾಯಿತು ಎಂದರೆ ಅದರ ಗಂಭೀರತೆ ಎಂಥದ್ದು ಎಂಬುದನ್ನು ಊಹಿಸಿ. ಇಡೀ ನಗರ ಕ್ಷಣಾರ್ಧದಲ್ಲಿ ಗತಕಾಲದ ಅವಶೇಷವಾದಂತಾಯಿತು. ಕಾರ್ಮಿಕರು ಹೋರಾಟದಲ್ಲಿ ಪಾಲ್ಗೊಂಡರೂ ನಗರದ ಕೆಲವು ಕಾರ್ಖಾನೆಗಳು ಎಡೆಬಿಡದೇ ಕಾರ್ಯನಿರ್ವಹಿಸತೊಡಗಿದ್ದವು. ಸ್ಟ್ಯಾಲಿನ್‌ಗ್ರಾಡ್‌‌ ನಗರ ಪ್ರವೇಶಿಸಲು ವೆರ್‌ಮಾಕ್ತ್‌‌ ಜರ್ಮನ್‌ ತುಕಡಿಗಳ ಜೊತೆ ಹೆಗಲು ನೀಡಿದ್ದ ಆದರೆ ಜರ್ಮನೇತರ ಪಡೆಯಾಗಿದ್ದ ಕ್ರೋಷಿಯಾದ 369ನೇ ರಿಇನ್ಫೋರ್ಸಡ್‌ ಇನ್‌ಫ್ಯಾಂಟ್ರಿ ರೆಜಿಮೆಂಟ್‌ ಅನ್ನು ಆಯ್ಕೆ ಮಾಡಿಕೊಂಡರು. ಅದು 100ನೇ ಜಾಗರ್‌ ಘಟಕವಾಗಿ ಕಾರ್ಯ ನಿರ್ವಹಿಸಿತು.

ಲಭ್ಯವಿರುವ ಪ್ರತಿಯೊಂದು ಪಡೆಯನ್ನೂ ಸ್ಟ್ಯಾಲಿನ್‌ ವೋಲ್ಗಾ ನದಿಯ ಉತ್ತರ ದಂಡೆಯಲ್ಲಿ ನಿಯೋಜಿಸಿದರು. ಕೆಲವು ಪಡೆಗಳು ದೂರದ ಸೈಬಿರಿಯಾದಿಂದ ನಗರದ ರಕ್ಷಣೆಗೆ ದೌಡಾಯಿಸಿದ್ದವು. ಚಿಕ್ಕ-ಪುಟ್ಟ ಸೇತುವೆಗಳೆಲ್ಲವೂ ಲುಫ್ಟ್‌ವಾಫೆಯ ಬಾಂಬ್‌ ದಾಳಿಗೆ ನಾಶಗೊಂಡಿದ್ದವು. ಇವೆಲ್ಲವನ್ನೂ ಆಪೋಷನಕ್ಕೆ ತೆಗೆದುಕೊಂಡ ಬಳಿಕ ಲುಫ್ಟ್‌ವಾಫೆ ನಿಧಾನವಾಗಿ ನದಿಯಗುಂಟ ಚಲಿಸುತ್ತಿದ್ದ ಸೈನ್ಯವನ್ನು ಗುರಿಯಾಗಿಟ್ಟುಕೊಂಡು ದಾಳಿಯನ್ನು ಆರಂಭಿಸಿತು. ದಾಳಿಯ ಗಂಭೀರತೆಯನ್ನು ಅರಿತ ಸೋವಿಯತ್‌ ಸರ್ಕಾರ ವೋಲ್ಗಾ ನದಿಯ ಅಕ್ಕಪಕ್ಕದ ಹಳ್ಳಿಗಳನ್ನು ಹಾಗೂ ನಾಗರಿಕರನ್ನು ಸ್ಥಳಾಂತರಗೊಳಿಸಿತು. ನಗರದ ನಾಗರಿಕರ ಉಪಸ್ಥಿತಿ ನಗರವನ್ನು ರಕ್ಷಿಸುವ ಯೋಧರ ಆತ್ಮವಿಶ್ವಾಸವನ್ನು ಕಾಪಾಡುತ್ತದೆ ಹಾಗೂ ಹೆಚ್ಚಿಸುತ್ತದೆ ಎಂಬ ಕಾರಣಕ್ಕೆ ಸ್ಟ್ಯಾಲಿನ್‌ ಯಾವೊಬ್ಬ ನಾಗರಿಕನಿಗೂ ನಗರ ಬಿಡಲು ಅವಕಾಶ ನೀಡಿರಲಿಲ್ಲ ಎಂದು ನಂಬಲಾಗಿದೆ. ನಾಗರಿಕರನ್ನು, ಮಹಿಳೆಯರು ಹಾಗೂ ಮಕ್ಕಳೂ ಸೇರಿದಂತೆ, ಟ್ರೆಂಚ್‌ ಹಾಗೂ ರಕ್ಷಣಾತ್ಮಕ ಕೋಟೆಗಳ ನಿರ್ಮಾಣದಲ್ಲಿ ತೊಡಗಿಸಲಾಗಿತ್ತು. ಆಗಸ್ಟ್‌ 24ರಂದು ನಡೆದ ಜರ್ಮನಿಯ ಬಾಂಬ್‌ ದಾಳಿ ಇವರೆಲ್ಲರ ಮೇಲೆ ಬೆಂಕಿಯ ಮಳೆಯನ್ನೇ ಸುರಿಸಿತ್ತು . ಸಾವಿರಾರು ಮಂದಿ ಅಸುನೀಗಿದ್ದರು. ಇಡೀ ನಗರ ಅವಶೇಷಗಳಿಂದ ತುಂಬಿ, ಅಕ್ಷರಶಃ ಸ್ಮಶಾನದ ರೀತಿ ಕಾಣುತ್ತಿತ್ತು. ವೊರೊಶಿಲೊವಸ್ಕಿಯ ಶೇ.90ರಷ್ಟು ವಾಸಸ್ಥಳ ಸಂಪೂರ್ಣ ನಿರ್ನಾಮಗೊಂಡಿತ್ತು. ಎಡೆಬಿಡದ ಬಾಂಬ್‌ ದಾಳಿಯಿಂದಾಗಿ ಆಗಸ್ಟ್‌‌ 23 ಹಾಗೂ 26ರ ನಡುವೆ ಸುಮಾರು 955 ಮಂದಿ ಸಾವನ್ನಪ್ಪಿದ್ದರು ಹಾಗೂ 1,181 ಮಂದಿ ಗಂಭೀರವಾಗಿ ಗಾಯಗೊಂಡಿದ್ದರು ಎನ್ನುತ್ತದೆ ಸೋವಿಯತ್‌ ರಷ್ಯಾದ ದಾಖಲೆಯೊಂದು. ಸಾವಿಗೀಡಾದವರ ಸಂಖ್ಯೆ 40,000 ಎಂದು ಹೇಳಲಾಗಿದ್ದರೂ ಆಗಸ್ಟ್‌ 25ರ ಬಳಿಕ ಸೋವಿಯತ್‌ ರಾಷ್ಟ್ರ ವಾಯುದಾಳಿಯಿಂದ ಹಾನಿಗೊಳಗಾದ ಹಾಗೂ ಸಾವಿಗೀಡಾದವರ ಲೆಕ್ಕವಿರಿಸಿಲ್ಲ.
ಸೋವಿಯತ್‌ ವಾಯುದಳ, "ವೊಯೆನ್ನೋ-ವಜ್ದುಶ್ನೆ ಸಿ" ಲಿ (VVS) ಲುಫ್ಟ್‌ವಫೆ ದಾಳಿಯ ಎದುರು ಗರಬಡಿದಂತಾಗಿತ್ತು. ಆಗಸ್ಟ್‌ 23 ರಿಂದ 31ರ ವರೆಗೆ ಸೋವಿಯತ್‌ಗೆ ಸೇರಿದ ಸುಮಾರು 201 ಯುದ್ಧವಿಮಾನಗಳು ಪತನಗೊಂಡಿದ್ದವು. ಹಾಗೂ ಆಗಸ್ಟ್‌ ತಿಂಗಳಲ್ಲಿ 100 ಯುದ್ಧವಿಮಾನಗಳ ಜೊತೆಗೆ ಅದರ ಬಳಿ ಉಳಿದದ್ದು ಕೇವಲ 192 ಸರ್ವೀಸಬಲ್‌ ವಿಮಾನಗಳು. ಅವುಗಳಲ್ಲಿ 57 ಯುದ್ಧ ವಿಮಾನಗಳಾಗಿದ್ದವು. ಸೋವಿಯತ್‌ ರಾಷ್ಟ್ರ ಸೆಪ್ಟೆಂಬರ್‌ ಅಂತಿಮ ಭಾಗದಲ್ಲಿ ಸ್ಟ್ಯಾಲಿನ್‌ಗ್ರಾಡ್‌‌ ಪ್ರಾಂತದಲ್ಲಿ ಸಾಕಷ್ಟು ವೈಮಾನಿಕ ಬಲವರ್ಧಕಗಳನ್ನು ತಂದು ಸುರಿಯತೊಡಗಿತು. ಹಾಗಿದ್ದೂ ಪ್ರತಿನಿತ್ಯ ಹಾನಿ ಅನುಭವಿಸುವುದು ತಪ್ಪಲಿಲ್ಲ. ಸ್ಟ್ಯಾಲಿನ್‌ಗ್ರಾಡ್‌‌ನ ಸುತ್ತ ಮುತ್ತಲಿನ ವಾಯುಪ್ರದೇಶವೆಲ್ಲವನ್ನೂ ಲುಫ್ಟ್‌ವಫೆ ತನ್ನ ಹಿಡಿತಕ್ಕೆ ತೆಗೆದುಕೊಂಡಿತ್ತು. 1941 ರಲ್ಲಿ ಸೋವಿಯತ್‌ ತನ್ನೆಲ್ಲಾ ಕೈಗಾರಿಕೆಗಳಿಗೆ ಪುನರ್‌ನೆಲೆ ಒದಗಿಸಿದ ಕಾರಣ 1942ರ ದ್ವಿತಿಯಾರ್ಧದಲ್ಲಿ ಸೋವಿಯತ್‌ ಯುದ್ಧವಿಮಾನಗಳ ಉತ್ಪಾದನೆ 15,800 ತಲುಪಿತ್ತು. VVS ತನ್ನೆಲ್ಲಾ ಸಾಮರ್ಥ್ಯವನ್ನು ಕಾಪಾಡಿಕೊಳ್ಳುವ ಸಾಮರ್ಥ್ಯ ಪಡೆದಿತ್ತು. ಈ ಎಲ್ಲಾ ಸಾಮರ್ಥ್ಯಗಳನ್ನು ಬಳಸಿಕೊಂಡು ತನ್ನೆಲ್ಲಾ ತಂತ್ರಗಾರಿಕೆಯನ್ನು ಪುನರ್‌ಸಂಪಾದಿಸಿದ ಸೋವಿಯತ್‌ ಕಾಲ ಕಳೆದಂತೆ "ಲುಫ್ಟ್‌ವಫೆ" ದಾಳಿಯನ್ನು ನಿಯಂತ್ರಿಸುವಲ್ಲಿ ಯಶಸ್ವಿಯಾಯಿತು.

ನಗರದ ಮೊದಲ ರಕ್ಷಣೆಯ ಜವಾಬ್ದಾರಿ 1077 ಯುದ್ಧ ವಿಮಾನ ನಿಗ್ರಹ ರೆಜಿಮೆಂಟ್‌ನ ಹೆಗಲೇರಿತು. ಈ ಪಡೆಯಲ್ಲಿ ಇದ್ದದ್ದೆಲ್ಲಾ ಯಾವುದೇ ಔಪಚಾರಿಕ ಯುದ್ಧ ಶಿಕ್ಷಣ ಪಡೆಯದ ಹಾಗೂ ಸ್ವಯಂ ಇಚ್ಛೆಯಿಂದ ದೇಶ ರಕ್ಷಣೆಗೆ ಧಾವಿಸಿದ ಯುವತಿಯರು. ಇದನ್ನೂ ಹೊರತು ಪಡಿಸಿ, ಇನ್ನಿತರ ಯಾವ ಘಟಕದ ಬೆಂಬಲವೂ ಇಲ್ಲದೇ AA ಬಂದೂಕುಧಾರಿಗಳು ತಮ್ಮ ಪೋಸ್ಟ್‌ನಲ್ಲಿಯೇ ಉಳಿದುಕೊಂಡು ಮುಂದೆ ಹೆಜ್ಜೆ ಇಡುತ್ತಿದ್ದ ಪಂಜಾರ್‌‌ಗಳನ್ನು ಧೈರ್ಯವಾಗಿ ಎದುರಿಸಿದರು. ಮಾನವಸಂಪನ್ಮೂಲದ ಕೊರತೆಯಿಂದ ಬಳಲುತ್ತಿರುವ ಸೋವಿಯತ್‌ನ ನೆಲದಲ್ಲಿ ತಾವೀಗ ಎದುರಿಸುತ್ತಿರುವುದು ಮಹಿಳೆಯರನ್ನು ಎಂದು ತಿಳಿಯುತ್ತಿದ್ದಂತೆ ಜರ್ಮನಿಯ 16ನೇ ಪಾಂಜಾರ್‌ ವಿಭಾಗಕ್ಕೆ ಎಲ್ಲಿಲ್ಲದ ಅಚ್ಚರಿಯಾಯಿತಂತೆ. ಪ್ರಾರಂಭದಲ್ಲಿ, ಸೋವಿಯತ್‌ ರಾಷ್ಟ್ರ ಯುದ್ಧ ಸಾಮಗ್ರಿಗಳ ಉತ್ಪಾದನೆಯಲ್ಲಿ ತೊಡಗಿರದ ತನ್ನ “ಕಾರ್ಮಿಕರ ಸೇನೆ”ಯನ್ನೇ ಹೆಚ್ಚಾಗಿ ಅವಲಂಭಿಸಿತ್ತು. ಕಾರ್ಖಾನೆಯ ಕಾರ್ಮಿಕರ ಬಳಗದಲ್ಲಿ ಕೆಲವರು ಸ್ವ-ಇಚ್ಛೆಯಿಂದ ಯುದ್ಧಸೈನಿಕರಾಗಿ ಮುಂದೆ ಬಂದಿದ್ದರಿಂದ ಯುದ್ಧ ಟ್ಯಾಂಕ್‌ಗಳ ಉತ್ಪಾದನೆ ಸ್ವಲ್ಪ ದಿನಗಳ ಕಾಲ ಮುಂದುವರಿಯಿತು. ಹಾಗೆ ಉತ್ಪಾದನೆಗೊಂಡ ಎಲ್ಲಾ ಟ್ಯಾಂಕರ್‌ಗಳು ಕಾರ್ಖಾನೆಯಿಂದ ನೇರವಾಗಿ ಯುದ್ಧಭೂಮಿಗೆ ದೌಡಾಯಿಸುತ್ತಿದ್ದವು. ಕೆಲವೊಮ್ಮೆ ಅವುಗಳಿಗೆ ರಂಗ್ಣವನ್ನೂ ಹಚ್ಚುತ್ತಿರಲಿಲ್ಲ ಹಾಗೂ ಅವುಗಳಲ್ಲಿ ಕೆಲವು ಗನ್‌ಸೈಟ್‌ ಅನ್ನೂ ಹೊಂದಿರುತ್ತಿರಲಿಲ್ಲ.

ಆಗಸ್ಟ್‌ನ ಕೊನೆಯ ಭಾಗದಲ್ಲಿ ಅಂತೂ ಇಂತೂ ಆರ್ಮಿ ಗ್ರೂಪ್‌ ಸೌತ್‌ (B) ಸ್ಟ್ಯಾಲಿನ್‌ಗ್ರಾಡ್‌‌ನ ಉತ್ತರ ಭಾಗದಲ್ಲಿದ್ದ ವೋಲ್ಗಾ ನದಿಯ ದಡ ತಲುಪಿತು. ನಗರದ ದಕ್ಷಿಣ ಭಾಗದ ನದಿಗೆ ಅಭಿಮುಖವಾಗಿ ಮತ್ತೊಂದು ಉತ್ತಮ ನಡೆ ಕಂಡು ಬಂತು. ಸೆಪ್ಟೆಂಬರ್‌ 1ರಂದು ಸೋವಿಯತ್‌‌ ಯೋಧರು ವೋಲ್ಗಾ ನದಿಯ ದಡದಲ್ಲಿನ ಅಪಾಯಕಾರಿ ತಿರುವುಗಳ ಮೂಲಕ ಜರ್ಮನಿಯ ಯುದ್ಧವಿಮಾನಗಳ ದಾಳಿಯ ನಡುವೆಯೇ ತಮ್ಮ ಪಡೆಗಳಿಗೆ ಸಂಪನ್ಮೂಲ ಸರಬರಾಜು ಮಾಡುವ ಅನಿವಾರ್ಯತೆಗೆ ಸಿಲುಕಿದರು.

ಸೆಪ್ಟೆಂಬರ್‌ 5ರಂದು ಸೋವಿಯತ್‌ನ 24ನೇ ಹಾಗೂ 66ನೇ ಸೇನೆಗಳು XIV "ಪ್ಯಾನ್ಸೆರ್‌ಕಾರ್ಪ್ಸ್" ವಿರುದ್ಧ ದೊಡ್ಡ ಪ್ರಮಾಣದ ಪ್ರತಿದಾಳಿಯನ್ನು ಪ್ರಾರಂಭಿಸಿದವು. ಲುಫ್ಟ್‌ವಫೆ ಸೋವಿಯತ್‌ ಶಸ್ತ್ರಾಗಾರ ಹಾಗೂ ಅದರ ರಕ್ಷಣಾತ್ಮಕ ಫ್ರಂಟ್‌ ಮೇಲೆ ದಾಳಿ ನಡೆಸುವ ಮೂಲಕ ತಕ್ಕ ಮಟ್ಟಿಗೆ ಸೋವಿಯತ್‌ನ ಪ್ರತಿರೋಧವನ್ನು ನಿಯಂತ್ರಿಸಲು ಪ್ರಯತ್ನಿಸಿತು. ಈ ದಾಳಿಯಿಂದಾಗಿ ಸೋವಿಯತ್‌ ಸೇನೆ ತಾನು ಪ್ರತಿರೋಧವನ್ನಾರಂಭಿಸಿದ ಕೆಲವೇ ಗಂಟೆಗಳಲ್ಲಿ, ದಿನಮಧ್ಯವೇ ತಮ್ಮ ಪ್ರತಿದಾಳಿಯನ್ನು ಕೈ ಬಿಡಬೇಕಾಯಿತು. ಸೋವಿಯತ್‌ ರಾಷ್ಟ್ರದ 120 ಟ್ಯಾಂಕ್‌ಗಳಲ್ಲಿ 30 ಟ್ಯಾಂಕ್‌ಗಳು ಜರ್ಮನಿಯ ವಾಯುದಾಳಿಗೆ ಬಲಿಯಾಗಿದ್ದವು.

ಸೋವಿಯತ್‌ನ ಪ್ರತಿಯೊಂದು ಯತ್ನಕ್ಕೂ ಜರ್ಮನಿಯ ಲುಫ್ಟ್‌ವೆಫೆ ತಣ್ಣೀರು ಎರಚಿತು. ಸೆಪ್ಟೆಂಬರ್‌‌ 18ರಂದು ಸೋವಿಯತ್‌ನ 1ನೇ ಗಾರ್ಡ್‌‌ಗಳು ಹಾಗೂ 24ನೇ ಸೇನೆ ಕೊತ್ಲುಬಾನ್‌‌ನಲ್ಲಿ ಜರ್ಮನಿಯ "VIII. ಆರ್ಮೀಕಾರ್ಪ್ಸ್" ಯ ವಿರುದ್ಧ ದಾಳಿಯನ್ನಾರಂಭಿಸಿತ್ತು. ಈ ದಾಳಿಯನ್ನು ವಿಫಲಗೊಳಿಸಲು "VIII. ಫ್ಲೀಗರ್‌ಕಾರ್ಪ್ಸ್" ಸ್ತುಕಾ ಡೈವ್‌-ಬಾಂಬರ್‌ಗಳ ಅಲೆಯನ್ನೇ ಸೃಷ್ಟಿಸಿತು. ಅಂತೂ ಪ್ರತಿದಾಳಿಯನ್ನು ನಿಗ್ರಹಿಸಲಾಯಿತು. ಸ್ತುಕಾ ಆ ದಿನ ಮುಂಜಾನೆ ಸೋವಿಯತ್‌ನ 106 ಟ್ಯಾಂಕರ್‌ಗಳಲ್ಲಿ 41 ಟ್ಯಾಂಕರ್‌ಗಳನ್ನು ಹೊಡೆದುರುಳಿಸಿತ್ತು. ಎಸ್ಕಾರ್ಟ್‌‌ನ ಪ್ರಯತ್ನದಲ್ಲಿ Bf 109ಗಳು ಸೋವಿಯತ್‌ನ 77 ಯುದ್ಧವಿಮಾನಗಳನ್ನು ಹೊಡೆದುರುಳಿಸಿತ್ತು.
ನಗರದ ಅವಶೇಷಗಳ ನಡುವೆಯೇ ಸೋವಿಯತ್‌ 13ನೇ ಗಾರ್ಡ್‌‌ಗಳ ರೈಫಲ್‌ ವಿಭಾಗವನ್ನು ಒಳಗೊಂಡಿದ್ದ 62ನೇ ಹಾಗೂ 64ನೇ ಸೇನೆಗಳು ಮನೆಗಳು ಹಾಗೂ ಕಾರ್ಖಾನೆಗಳಲ್ಲಿ ಅಡಗಿ ಕುಳಿತು ಆಕ್ರಮಣ ಮಾಡುವ ಮೂಲಕ ನಗರದ ದೃಢನೆಲೆಗಳನ್ನು ಬಳಸಿಕೊಂಡು ಜರ್ಮನಿಯ ಸೇನೆಗೆ ಪ್ರತಿರೋಧವೊಡ್ಡುತ್ತಲೇ ಇದ್ದವು.

ಹಾಳು ಹಂಪೆಯಂತಾಗಿದ್ದ ನಗರದ ನಡುವೆ ಯುದ್ಧ ಮಾಡುವುದು ಎಂದರೆ ತೀರಾ ಭಯಾನಕ ಹಾಗೂ ಅದು ಹತಾಶೆಯ ಪರಮಾವಧಿ. ಲೆಫ್ಟಿನೆಂಟ್‌ ಜನರಲ್‌‌ ಅಲೆಕ್ಸಾಂಡರ್‌ ರೊಡಿಮ್‌ತ್ಸೆವ್‌‌ 13ನೇ ಗಾರ್ಡ್‌ ರೈಫಲ್‌ ವಿಭಾಗದ ಮುಖ್ಯಸ್ಥರಾಗಿದ್ದರು ಹಾಗೂ ಅವರ ಕಾರ್ಯದಕ್ಷತೆಯನ್ನು ಗೌರವಿಸಿ ಸೋವಿಯತ್‌ ಒಕ್ಕೂಟ ಇಬ್ಬರು ಹೀರೋ ಪ್ರಶಸ್ತಿಯನ್ನು ಅವರಿಗೆ ದಯಪಾಲಿಸಿತ್ತು. ಸ್ಟ್ಯಾಲಿನ್‌‌ ಅವರ ಆದೇಶ ಸಂಖ್ಯೆ.227 1942 ಜುಲೈ 27ರಲ್ಲಿ ಹೊರಬಿದ್ದಿತು. ಅದರ ಪ್ರಕಾರ, ಅನಧಿಕೃತವಾಗಿ ಆದೇಶ ನೀಡಿದ ಎಲ್ಲಾ ಕಮಾಂಡರ್‌ಗಳನ್ನೂ ಮಿಲಿಟರಿ ನ್ಯಾಯಾಧಿಕರಣಕ್ಕೆ ಗುರಿಪಡಿಸಲಾಯಿತು. “ಇಟ್ಟ ಹೆಜ್ಜೆ ಹಿಂದೆ ಇಡುವಂತಿಲ್ಲ!” ಹಾಗೂ “ವೋಲ್ಗಾ ನಂತರ ಯಾವ ಪ್ರಾಂತವೂ ಇಲ್ಲ” ಎಂಬ ಘೋಷವಾಕ್ಯಗಳು ಆ ಸಮಯದಲ್ಲಿ ರಾರಾಜಿಸಿದವು. ಇಷ್ಟೆಲ್ಲಾ ಪ್ರತಿರೋಧವನ್ನು ಎದುರಿಸಿಯೂ ಸ್ಟ್ಯಾಲಿನ್‌ಗ್ರಾಡ್‌‌ನ ಹೊಸ್ತಿಲು ತುಳಿದ ಜರ್ಮನಿ ನಂತರ ಮಾರಣಾಂತಿಕ ಘಾತ ಅನುಭವಿಸಿದ್ದು ಈಗ ಇತಿಹಾಸವಷ್ಟೇ.

ಹಿನ್ನೆಲೆ
ಯುರೇನಸ್‌ ಕಾರ್ಯತಂತ್ರಕ್ಕೂ ಮೊದಲೇ ಬಳಲಿದ ಜರ್ಮನ್
ಆರನೇಯ ಸೈನ್ಯ ತುಕಡಿಯಿಂದ ಸುತ್ತುವರಿಕೆ
ಯುದ್ಧದ ಆರಂಭ